ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2551/98

υποβολή: Jesús Cabezón Alonso (PSE) προς την Επιτροπή

(1 Σεπτεμβρίου 1998)

Θέμα: Έλεγχος της εφαρμογής του κοινοτικού δικαίου

Παρακολουθεί η Επιτροπή το βαθμό της μεταφοράς στο εθνικό δίκαιο των κρατών μελών των κοινοτικών οδηγιών για τα κοινωνικοεργασιακά θέματα;

Γίνεται εκ μέρους της Επιτροπής κάποιος έλεγχος σχετικά με την εφαρμογή και την τήρηση των νομοθετικών ρυθμίσεων που έχουν μεταφερθεί στα εθνικά δίκαια;
ΓΡΑΠΤΗ ΕΡΩΤΗΣΗ E-2402/98

υποβολή: Olivier Dupuis (ARE) προς το Συμβούλιο

(28 Ιουλίου 1998)

Θέμα: Οικονομικές πράξεις του κ. Karadzic

Σύμφωνα με πληροφορία που δημοσιεύτηκε στο περιοδικό της Banja Luka "Nezavisne Novine" και επαναδημοσιεύτηκε στην "Corriere della Sera" της 22.6.98, 17 εκατομμύρια μάρκα (που ισοδυναμούν με 17 δισεκατομμύρια λιρέτες) μεταφέρθηκαν το Μάρτιο του 1997 από την "Banca Nazionale della Republika Srpska" στη "Nuova Banca di Credito di Trieste" (γνωστή και με το σλοβένικο όνομα "Trzaska Kreditna Banka"). Τη μεταφορά αυτή των κεφαλαίων φαίνεται ότι πραγματοποίησαν οι άνδρες του εγκληματία πολέμου Radovan Karadzic λίγο προτού ο τελευταίος παραδώσει την διακυβέρνηση της Republika Sprska στους "μετριοπαθείς" του σημερινού πρωθυπουργού Milorad Dodik. Το πολύ σημαντικό αυτό ποσό φαίνεται ότι αποτελεί είτε τον καρπό των λεηλασιών που πραγματοποίησαν οι σερβοβόσνιοι κατά τις επιχειρήσεις "εθνοτικής κάθαρσης" είτε από υπεξαιρέσεις των περιουσιακών στοιχείων της Republika Sprska;

- ποίες πληροφορίες μπορεί να συλλέξει το Συμβούλιο σχετικά με την εταιρία "Sarnos Establishment" που εδρεύει στο "Liechtenstein" η οποία φαίνεται ότι χρησιμοποιείται από την "φατρία του Karadzic" για την κάλυψη της μεταφοράς των κεφαλαίων;

- ποίες πληροφορίες μπορεί να συλλέξει το Συμβούλιο σχετικά με τις δραστηριότητες της "Ispeco" (Διεθνές Ινστιτούτο Πολιτικών και Οικονομικών Μελετών για τη συνεργασία και την ανάπτυξη) που εδρεύει στη Ρώμη και έχει επικεφαλής τον κ. Gianfranco Oliverio ο φορέας αυτός φαίνεται ότι δημιουργήθηκε τον Ιούνιο του 1995 και έχει σχέση με το "πολιτικο-οικονομικό λόμπι" του Radovan Karadzic στην Ιταλία;

- ποίες ενέργειες προτίθεται να αναλάβει το Συμβούλιο για να εμποδίσει τις άμεσες και/ή έμμεσες συνέργιες που ενδέχεται να υπάρξουν στο μέλλον με τον εγκληματία πολέμου Radovan Karadzic και για να ενισχύσει τη συνεργασία των ευρωπαϊκών θεσμικών οργάνων με το ad hoc δικαστήριο εγκλημάτων που διαπράχθηκαν στην πρώην Γιουγκοσλαβία;

Απάντηση

(14 Δεκεμβρίου 1998)

To Συμβούλιο ευχαριστεί τον αξιότιμο κ. Βουλευτή διότι επέστησε την προσοχή του στο θέμα αυτό. Το Συμβούλιο λυπάται διότι, λόγω της φύσεως της ερώτησης, δεν μπορεί να παράσχει την αιτούμενη πληροφορία. Ωστόσο το Συμβούλιο έχει διαβιβάσει το κείμενο της ερώτησης του αξιότιμου κ. Βουλευτή στις αρχές της Ιταλίας και του Λιχτενστάιν που εξετάζουν τις ερωτήσεις που τέθηκαν.

Όσον αφορά την ενίσχυση της συνεργασίας των Ευρωπαϊκών θεσμικών Οργάνων με το Διεθνές Ποινικό Δικαστήριο για την πρώην Γιουγκοσλαβία (ICTY), το Συμβούλιο θα ήθελε να επισημάνει ότι η συνεργασία με το ICTY αποτελεί κατ' αρχήν και κυρίως ευθύνη των επί μέρους κρατών μελών. Εν τούτοις, το Συμβούλιο έχει ανέκαθεν παράσχει την πολιτική του υποστήριξη στις εργασίες του ICTY και έχει καταστήσει τη συνεργασία με το δικαστήριο μία σημαντική πτυχή για την εκτίμηση της συμμόρφωσης των διαδόχων κρατών της πρώην Γιουγκοσλαβίας προς τις ειρηνευτικές συμφωνίες του Dayton.
ΓΡΑΠΤΗ ΕΡΩΤΗΣΗ E-2910/98

υποβολή: Edward Kellett-Bowman (PPE) προς την Επιτροπή

(2 Οκτωβρίου 1998)

Θέμα: Ασφάλεια στο χώρο εργασίας: Συγκόλληση

Γνωρίζει άραγε η Επιτροπή τα προβλήματα που προκαλούνται από αναθυμιάσεις τοξικών ουσιών οι οποίες προέρχονται από τη διαδικασία συγκόλλησης και επηρεάζουν πολλούς εργαζόμενους, ιδιαίτερα εκείνους που απασχολούνται στη συναρμολόγηση ηλεκτρονικών συσκευών; Ερωτάται η Επιτροπή εάν υπάρχουν σχέδια για εκπόνηση προτάσεων ώστε να αντιμετωπισθεί αυτή η τοξική ρύπανση;

Απάντηση του κ. Flynn εξ ονόματος της Επιτροπής

(5 Νοεμβρίου 1998)

Η Επιτροπή έχει επίγνωση των κινδύνων για την υγεία των εργαζομένων που προκύπτουν κατά την έκθεση σε αναθυμιάσεις τοξικών ουσιών κατά τη συγκόλληση.

Οι εργαζόμενοι που εκτίθενται σε αναθυμιάσεις τοξικών ουσιών κατά τη συγκόλληση καλύπτονται ήδη από την κοινοτική νομοθεσία για την υγεία και την ασφάλεια κατά την εργασία, όπως από τις οδηγίες του Συμβουλίου 80/1107/ΕΟΚ(1), 89/391/ΕΟΚ(2), 89/654/ΕΟΚ(3), 89/655/ΕΟΚ3, 89/656/ΕΟΚ3, 90/394/ΕΟΚ(4) και 98/24/ΕΚ(5).Αυτές οι οδηγίες καθορίζουν τις ελάχιστες απαιτήσεις σύμφωνα με το άρθρο 118Α της συνθήκης ΕΚ που πρέπει να εφαρμόζονται στη θέση εργασίας για να εξασφαλιστεί ότι έχουν ληφθεί τα απαραίτητα μέτρα για την πρόληψη ή τον κατάλληλο έλεγχο της έκθεσης των εργαζομένων στις αναθυμιάσεις αυτές.

(1) ΕΕ L 327 της 3.12.1980.

(2) ΕΕ L 183 της 29.6.1989.

(3) ΕΕ L 393 της 30.12.1989.

(4) ΕΕ L 196 της 26.7.1990.

(5) ΕΕ L 131 της 5.5.1998.
ΓΡΑΠΤΗ ΕΡΩΤΗΣΗ E-2465/98

υποβολή: Hiltrud Breyer (V) προς την Επιτροπή

(30 Ιουλίου 1998)

Θέμα: Συνεχιζόμενη μεταφορά ιταλικών αποβλήτων

Από το 1997 οι αρχές του Darmstadt έχουν σε πολλές περιπτώσεις εκδώσει στην ιταλική εταιρία 3 R Servizi S.p.A., κατόπιν αιτήσεώς της, άδεια για τη μεταφορά ιταλικών αποβλήτων με στόχο τη διάθεσή τους στις εγκαταστάσεις αποτέφρωσης ειδικών αποβλήτων του Biebesheim, σύμφωνα με το άρθρο 4, παράγραφος 2 α) και το άρθρο 5, παράγραφος 1 του κανονισμού (ΕΟΚ) 259/93(1) σχετικά με τη μεταφορά αποβλήτων. Τα εν λόγω απόβλητα εισάγονται από την εταιρία διαχείρισης βιομηχανικών αποβλήτων της Έσσης, Hessische Industriemüll, Ε.Π.Ε.

Έως τώρα έχουν εκδοθεί άδειες (έως τις 24.6.1998) για τη μεταφορά τουλάχιστον 7.000 τόννων αποβλήτων προς διάθεση από την Ιταλία στη Γερμανία. Αναμένονται περαιτέρω αιτήσεις από την εταιρία 3 R Servizi S.p.A. για τη μεταφορά αποβλήτων. Οι αρμόδιες τοπικές αρχές κωλύονται βάσει των κοινοτικών νομοθετικών διατάξεων να απαγορεύσουν τις εν λόγω εισαγωγές αποβλήτων.

Μπορεί να αναφέρει η Επιτροπή εάν, σύμφωνα με το άρθρο 4, παρ. 3 α) i) του κανονισμού για τη μεταφορά αποβλήτων, μπορούν τα κράτη μέλη να λαμβάνουν μέτρα, βάσει της Συνθήκης, για τη γενική ή μερική απαγόρευση οιασδήποτε μεταφοράς αποβλήτων ή να προβάλλουν αντιρρήσεις για τις μεταφορές αυτές; Προβλέπει η διάταξη αυτή, επίσης, την επιβολή γενικής απαγόρευσης στις μεταφορές αποβλήτων που προορίζονται για οριστική διάθεση; Εάν τούτο συμβαίνει, ποιες προϋποθέσεις πρέπει να πληρούνται;

Τι ρόλο διαδραματίζει, στο πλαίσιο αυτό, το γεγονός ότι ο κανονισμός για τη μεταφορά αποβλήτων έχει ως νομική βάση το άρθρο 130 Σ της Συνθήκης ΕΟΚ και, συνεπώς, τα κράτη μέλη έχουν τη δυνατότητα, σύμφωνα με το άρθρο 130 Τ, να λαμβάνουν μέτρα ενισχυμένης προστασίας;

(1) ΕΕ L 30 της 6.2.1993, σελ. 1.
ΓΡΑΠΤΗ ΕΡΩΤΗΣΗ E-2300/98

υποβολή: Marjo Matikainen-Kallström (PPE) προς την Επιτροπή

(22 Ιουλίου 1998)

Θέμα: Έρευνα σχετικά με την χρήση αμιάντου

Η Επιτροπή έχει διενεργήσει έρευνα σχετικά με τις τεχνικές και οικονομικές επιπτώσεις από την χρήση υποκατάστατων ουσιών. Ποιά είναι τα πορίσματα της εν λόγω έρευνας; Περιλαμβάνονται στα πορίσματα αυτά συμπληρωματικές πληροφορίες σχετικά με την χρήση του αμιάντου και των υποκαταστάτων αυτού; Σε ποιά φάση βρίσκεται η εκπόνηση της πρότασης οδηγίας που θα απαγορεύει την χρήση αμιάντου;

Απάντηση του κ. Bangemann εξ ονόματος της Επιτροπής

(21 Σεπτεμβρίου 1998)

Η μελέτη στην οποία αναφέρεται το Αξιότιμο Μέλος του Κοινοβουλίου "Οι επιπτώσεις της αντικατάστασης των προϊόντων αμιαντοτσιμέντου και η ύπαρξη εναλλακτικών λύσεων" εκπονήθηκε από σύμβουλο (Environmental Resources Management - ERM), αιτήσει της Επιτροπής.

Η Επιτροπή ζήτησε από την ERM να εκτιμήσει τις οικονομικές και κοινωνικοοικονομικές επιπτώσεις μιας ενδεχόμενης παγκοινοτικής απαγόρευσης των προϊόντων αμιαντοτσιμέντου (ζητήθηκε από την ERM να εστιάσει την έρευνά της στις επιπτώσεις στην Ελλάδα, την Ισπανία και την Πορτογαλία, τα τρία κράτη μέλη που προβλέπεται να θιγούν περισσότερο από ενδεχόμενη απαγόρευση, δεδομένου ότι διαθέτουν ακόμη σημαντικές βιομηχανίες αμιαντοτσιμέντου) και να επισημανθούν όλες οι σημερινές εφαρμογές του αμιάντου τύπου "χρυσότιλος", όπως επίσης και να διερευνηθεί η ύπαρξη εναλλακτικών δυνατοτήτων για κάθε μία από τις εν λόγω εφαρμογές, που να προσφέρουν μεγαλύτερη ασφάλεια και επαρκείς επιδόσεις.

Τα συμπεράσματα αμφοτέρων των μερών της μελέτης θα συμβάλουν σημαντικά στην επεξεργασία της επικείμενης προτάσεως της Επιτροπής για οδηγία σχετικά με την απαγόρευση του χρυσότιλου. Ειδικότερα, η μελέτη θα επιτρέψει στην Επιτροπή και τα κράτη μέλη να εξετάσουν την σκοπιμότητα της θέσπισης κατάλληλων εξαιρέσεων στην απαγόρευση, καθώς και τα αποτελέσματα προσωρινών παρεκκλίσεων.

Η ERM υπέβαλε σχέδιο τελικής εκθέσεως στην Επιτροπή, πλην όμως αυτή δεν κοινοποιήθηκε ακόμη στα κράτη μέλη ή σε άλλα ενδιαφερόμενα μέρη, επειδή υπάρχουν ακόμη κενά και απαιτείται η ολοκλήρωση της τελικής επεξεργασίας. Ωστόσο, τα αποτελέσματα της μελέτης θα είναι συντόμως διαθέσιμα και θα αποσταλούν στα κράτη μέλη τους αμέσως προσεχείς μήνες.

Πέραν της εν λόγω εργασίας για τις οικονομικές επιπτώσεις μιας τυχόν απαγόρευσης, η Επιτροπή επεζήτησε επίσης τις επιστημονικές συμβουλές της ανεξάρτητης επιστημονικής επιτροπής για την τοξικότητα, την οικοτοξικότητα και το περιβάλλον (SCTEE) για τους κινδύνους που συνεπάγεται ο χρυσότιλος και τα υποκατάστατά του για την υγεία. Η γνώμη της SCTEE αναμένεται τους προσεχείς μήνες.

Το σχέδιο οδηγίας θα υποβληθεί στα κράτη μέλη μόλις οριστικοποιηθούν τα δύο αυτά στοιχεία.
ΓΡΑΠΤΗ ΕΡΩΤΗΣΗ E-2087/98

υποβολή: Graham Watson (ELDR) προς την Επιτροπή

(10 Ιουλίου 1998)

Θέμα: Βλαβερές συνέπειες του δακρυγόνου αερίου CS

Έχοντας υπόψη τις αυξανόμενες ανησυχίες όσον αφορά τις βλαβερές συνέπειες του δακρυγόνου αερίου CS, προτίθεται η Επιτροπή να εκπονήσει μελέτη σχετικά με τους κινδύνους που εγκυμονεί για την ανθρώπινη υγεία το χλωροβενζυλιδενομαλονιτρίλιο;

Απάντηση της ΚαςBjerregaard εξ ονόματος της Επιτροπής

(1 Οκτωβρίου 1998)

Η ισχύουσα κοινοτική νομοθεσία ρυθμίζει θέματα ελέγχου της χρήσης ορισμένων χημικών ουσιών ώστε να παρέχεται προστασία στον άνθρωπο (περιλαμβανομένων των εργαζομένων και των καταναλωτών) και στο περιβάλλον.

Στον κανονισμό του Συμβουλίου (ΕΟΚ) 793/93(1) καθορίζεται ένα γενικό πλαίσιο για τη συστηματική αξιολόγηση και τον έλεγχο των κινδύνων από τις "υπάρχουσες χημικές ουσίες", δηλαδή τις ουσίες που χρησιμοποιούνταν μέσα στην Κοινότητα πριν από τον Σεπτέμβριο 1981 και οι οποίες ήταν καταχωρημένες στον Ευρωπαϊκό Ευρετήριο χημικών ουσιών του εμπορίου (EINECS - European inventory of existing commercial chemical substances).

Λόγω του μεγάλου αριθμού των καταχωρημένων στο EINECS ουσιών (περίπου 100.000), με τον κανονισμό εισάγονταν μία μέθοδος καθορισμού προτεραιοτήτων. Καταρτίστηκαν τρεις πίνακες προτεραιότητας για 109 ουσίες. Οι ουσίες αυτές, απαιτούν ιδιαίτερη προσοχή αφού πρόκειται για χημικές ουσίες που μπορούν να εμφανίζουν κινδύνους για τον άνθρωπο και το περιβάλλον και για τις οποίες θα πρέπει να αναλαμβάνεται αξιολόγηση κινδύνων, αναφέρονται δε σε τρεις κανονισμούς της Επιτροπής που εξεδόθησαν στην περίοδο 1994-1997. Το μηλονονιτρίλιο του ορθο-χλωροβενζυλιδενίου είναι ουσία η οποία ενώ περιλαμβάνεται στο EINECS, δεν περιέχεται σήμερα σε κανέναν από τους τρεις πίνακες προτεραιότητας.

Ωστόσο, η Επιτροπή, σε συνεννόηση με τα κράτη μέλη, ξεκίνησε πρόσφατα μία εργασία για την κατάρτιση ενός νέου πίνακα προτεραιότητας ουσιών που χρήζουν άμεσης προσοχής, λόγω των δυνάμει επιδράσεών τους επί του ανθρώπου ή του περιβάλλοντος.

Το μηλονονιτρίλιο του ορθο-χλωροβενζυλιδενίου μπορεί τότε να θεωρηθεί ως ουσία υποψήφια για καταχώρηση στον νέο τέταρτο πίνακα προτεραιότητας. Πρέπει ωστόσο να σημειωθεί ότι το μηλονονιτρίλιο του ορθο-χλωροβενζυλιδενίου δεν έχει καταταγεί ως επικίνδυνη ουσία, στα πλαίσια της οδηγίας του Συμβουλίου 67/548/ΕΟΚ(2) σχετικά με την ταξινόμηση, συσκευασία και σήμανση επικινδύνων ουσιών.

Στα πλαίσια του πέμπτου προγράμματος πλαισίου για την έρευνα και την τεχνολογική ανάπτυξη (ΕΤΑ) (1998-20002)(3) θα μπορούν να υποβληθούν αιτήσεις για ερευνητικές εργασίες σε θέματα επιδράσεων επί της υγείας του αερίου CS, ιδίως δε στους κόλπους της κύριας δράσης 1 "Health, food and environmental research".

(1) ΕΕ L 84 της 5.4.1993.

(2) ΕΕ L 196 της 16.8.1967.

(3) COM(98)8.
ΓΡΑΠΤΗ ΕΡΩΤΗΣΗ E-2308/98

υποβολή: Nikitas Kaklamanis (UPE) προς την Επιτροπή

(22 Ιουλίου 1998)

Θέμα: Ενσωμάτωση Κοινοτικής Οδηγίας για την καύση αποβλήτων

Θα παρακαλούσα να πληροφορηθώ από την Ευρωπαϊκή Επιτροπή αν η Ελλάδα έχει ενσωματώσει στη Νομοθεσία της την Κοινοτική Οδηγία για την καύση των αποβλήτων - θέμα που άπτεται άμεσα της προστασίας του περιβάλλοντος αλλά και της δημόσιας υγείας - αν όχι, πως σκέπτεται να αντιδράσει η Επιτροπή, καθώς και ποιες μπορεί να είναι οι χρηματικές κυρώσεις για τη χώρα από αυτή τη μη ενσωμάτωση.

Απάντηση της κας Bjerregaard εξ ονόματος της Επιτροπής

(30 Σεπτεμβρίου 1998)

Το άρθρο 18 παράγραφος 1 της οδηγίας 94/67/ΕΚ του Συμβουλίου της 16ης Δεκεμβρίου 1994 για την αποτέφρωση των επικινδύνων αποβλήτων(1) προβλέπει την υποχρέωση των κρατών μελών να θέσουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την οδηγία πριν από τις 31 Δεκεμβρίου 1996 και να πληροφορήσουν αμέσως την Επιτροπή σχετικά.

Αφού δεν έλαβε κοινοποίηση σχετικά με εθνικά εκτελεστικά μέτρα για την ενσωμάτωση της εν λόγω οδηγίας στο ελληνικό δίκαιο, η Επιτροπή απηύθυνε στις ελληνικές αρχές προειδοποίηση στις 30 Μαΐου 1997 και αιτιολογημένη γνώμη στις 19 Φεβρουαρίου 1998. Οι ελληνικές αρχές δεν απάντησαν. Η Επιτροπή αποφάσισε, στις 24 Ιουνίου 1998, να προσφύγει στο Ευρωπαϊκό Δικαστήριο, δυνάμει του άρθρου 169 της συνθήκης ΕΚ.

Εναπόκειται στο Δικαστήριο να αναγνωρίσει την παράβαση του κράτους μέλους. Η συνθήκη ΕΚ προβλέπει, στο άρθρο 171, την υποχρέωση του κράτους μέλους να λάβει τα αναγκαία μέτρα για να εκτελέσει την απόφαση του Δικαστηρίου. Εάν το κράτος μέλος δεν λάβει τα μέτρα που συνεπάγεται η εκτέλεση της αποφάσεως του Δικαστηρίου, η Επιτροπή μπορεί να προσφύγει στο Δικαστήριο και να προτείνει το ύψος της χρηματικής ποινής που οφείλει να καταβάλει το συγκεκριμένο κράτος μέλος και που μόνον το Ευρωπαϊκό Δικαστήριο έχει δικαιοδοσία να καθορίσει στην απόφασή του(2). Στην ανακοίνωσή της της 28ης Φεβρουαρίου 1997, η Επιτροπή καθόρισε τη μέθοδο υπολογισμού της χρηματικής ποινής που προβλέπεται στο άρθρο 171 της συνθήκης(3).

(1) ΕΕ L 365 της 31.12.1994.

(2) Ανακοίνωση σχετικά με την εφαρμογή του άρθρου 171 της συνθήκης, ΕΕ C 242 της 21.8.1996.

(3) 97/C 63/02, ΕΕ C 63 της 28.2.1997.
ΓΡΑΠΤΗ ΕΡΩΤΗΣΗ E-2736/98

υποβολή: Christine Oddy (PSE) προς την Επιτροπή

(1 Σεπτεμβρίου 1998)

Θέμα: Αμίαντος

Προτίθεται η Επιτροπή να υποβάλει επειγόντως προτάσεις για πλήρη απαγόρευση της εισαγωγής και παραγωγής χρυσότιλου (λευκού) αμίαντου, λόγω των σοβαρών κινδύνων που συνεπάγεται η χρήση της εν λόγω ουσίας; Στο Ηνωμένο Βασίλειο και μόνον, η ουσία αυτή, μαζί με άλλες μορφές αμίαντου, προκαλεί κάθε χρόνο το θάνατο περισσότερων από 3.500 ατόμων.

Απάντηση του κ. Bangemann εξ ονόματος της Επιτροπής

(30 Σεπτεμβρίου 1998)

Υφίσταται ήδη σημαντικός όγκος κοινοτικής νομοθεσίας που αποβλέπει στην προστασία της υγείας των εργαζομένων και του κοινού από τις επιπτώσεις στην υγεία του αμιάντου. Όλοι οι τύποι ινών αμιάντου, πλην του λευκού (χρυσότιλου) αμιάντου, έχουν ήδη απαγορευθεί από την υφιστάμενη κοινοτική νομοθεσία. Επιπροσθέτως, υπάρχει απαγόρευση για 14 κατηγορίες προϊόντων που περιέχουν χρυσότιλο καθώς και αυστηροί κοινοτικοί έλεγχοι για την έκθεση των εργαζομένων στον αμίαντο και για την ελευθέρωση ινών αμιάντου στο περιβάλλον.

Παρόλο που έχουν ήδη επιτευχθεί πολλά, είναι εμφανές ότι πρέπει να επιτευχθούν περισσότερα προκειμένου να υπάρξει αυστηρότερη κοινοτική νομοθεσία σχετικά με την εμπορική κυκλοφορία και χρήση των προϊόντων που περιέχουν αμίαντο. Σήμερα, εννέα κράτη μέλη έχουν θεσπίσει εθνικές απαγορεύσεις για τον χρυσότιλο οι οποίες υπερβαίνουν την υφιστάμενη κοινοτική νομοθεσία. Το γεγονός αυτό αποτελεί σοβαρή διάσπαση της εσωτερικής αγοράς και απαιτεί λύση σε κονοτικό επίπεδο.

Επίσης, διάφοροι εθνικοί οργανισμοί, στους οποίους συμπεριλαμβάνεται η διοικητική αρχή Υγείας και Ασφάλειας του Ηνωμένου Βασιλείου, έχουν πραγματοποιήσει πολύ ανησυχητικές προβολές σχετικά με τον αριθμό των θανάτων που είναι πιθανόν να οφείλονται στον αμίαντο κατά τις επόμενες δεκαετίες. Ωστόσο, είναι σημαντικό να σημειωθεί ότι τα στοιχεία αυτά αναφέρονται σε παρελθούσα έκθεση σε μικτούς τύπους αμιάντου, συμπεριλαμβανομένων των ινών που έχουν ήδη καταργηθεί. Θα ήταν εσφαλμένο να χρησιμοποιούνται οι ανωτέρω στατιστικές από μόνες τους για να αιτιολογηθεί η απαγόρευση της εμπορικής κυκλοφορίας και χρήσης του χρυσότιλου επειδή παρόμοια απαγόρευση δεν θα οδηγήσει σε χαμηλότερο κίνδυνο έκθεσης των εργαζομένων στον αμίαντο που υπάρχει ήδη ούτε θα μειώσει τον αριθμό των θανάτων που σημειώνονται σήμερα ως αποτέλεσμα παρελθούσας έκθεσης σε αμίαντο. Η πιθανότητα μόλυνσης από αμίαντο σε υφιστάμενα κτήρια (π.χ. όταν εκτελούνται εργασίες συντήρησης ή αφαίρεσης αμιάντου) θα παραμείνει σημαντική αιτία έκθεσης των εργαζομένων για πολλά χρόνια.

Ωστόσο, λαμβάνοντας υπόψη όλα τα ανωτέρω, βάσει των υφιστάμενων επιστημονικών γνώσεων για τους κινδύνους για την υγεία από τον χρυσότιλο αμίαντο, εκπονείται από την Επιτροπή σχέδιο πρότασης για πανευρωπαϊκή απαγόρευση του χρυσότιλου αμιάντου (με ορισμένες εξαιρέσεις και προσωρινές παρεκκλίσεις), το οποίο θα συζητηθεί με τους εμπειρογνώμονες των κρατών μελών στο εγγύς μέλλον. Οι λεπτομέρειες του τελικού σχεδίου θα εξαρτηθούν φυσικά από τις εν λόγω συζητήσεις και από τις επαφές με το Κοινοβούλιο, τα ενδιαφερόμενα μέρη και τα αποτελέσματα των συνεχιζόμενων επιστημονικών μελετών.
ΓΡΑΠΤΗ ΕΡΩΤΗΣΗ E-2665/98

υποβολή: Ilona Graenitz (PSE) προς την Επιτροπή

(1 Σεπτεμβρίου 1998)

Θέμα: Οδηγία πλαίσιο περί τροφίμων

Εκφέροντας άποψη στις 14 Ιουλίου 1998 για την Έκθεση Breyer περί προσθέτων τροφών (A4-0242/98) ο κ. Bangemann υπενθύμισε τη συζήτηση για Οδηγία πλαίσιο περί τροφίμων. Σε ψήφισμά του της 10ης Μαρτίου 1998 (A4-0009/98) το Κοινοβούλιο ζήτησε την έκδοση παρόμοιας Οδηγίας.

Έχει ήδη αρχίσει λεπτομερής συζήτηση για παρόμοια Οδηγία; Πρόκειται η πρόταση Οδηγίας να εξεταστεί κατά την τρέχουσα κοινοβουλευτική περίοδο του Ευρωπαϊκού Κοινοβουλίου ή κατά τη θητεία της παρούσας Επιτροπής;

Θα είναι εγκαίρως έτοιμη η παρούσα Οδηγία, ώστε τα υποψήφια για ένταξη κράτη να μπορέσουν να ετοιμάσουν το "κοινοτικό κεκτημένο";

Απάντηση του κ. Bangemann εξ ονόματος της Επιτροπής

(8 Οκτωβρίου 1998)

Η Επιτροπή επιβεβαιώνει το Αξιότιμο Μέλος ότι οι υπηρεσίες της πρόκειται προσεχώς να αρχίσουν τις προπαρασκευαστικές εργασίες για την κατάρτιση πρότασης για οδηγία πλαίσιο σχετικά με τα τρόφιμα.

Δεδομένου ότι πρόκειται για πολύπλοκο ζήτημα και ότι είναι αναγκαίες οι εις βάθος διαβουλεύσεις με όλα τα ενδιαφερόμενα μέρη, δυστυχώς η Επιτροπή δεν είναι σε θέση επί του παρόντος να αναφέρει το χρόνο που θα απαιτηθεί για την ολοκλήρωση των εν λόγω προπαρασκευαστικών εργασιών.
ΓΡΑΠΤΗ ΕΡΩΤΗΣΗ E-2381/98

υποβολή: Florus Wijsenbeek (ELDR) προς την Επιτροπή

(27 Ιουλίου 1998)

Θέμα: Ασαφείς όροι για τις ενδομεταφορές

Είναι ενήμερη η Επιτροπή για το γεγονός ότι, από την εισαγωγή των περιορισμένων ενδομεταφορών, έχει πραγματοποιηθεί μία μόνο καταγραφή των όρων υπό τους οποίους επιτρέπονται οι ενδομεταφορές;

Συνειδητοποιεί άραγε η Επιτροπή ότι έκτοτε έχουν προσχωρήσει νέα κράτη στην Ένωση για τα οποία δεν έχει καταρτισθεί ποτέ σχετικός συνοπτικός πίνακας;

Προτίθεται η Επιτροπή να εκπονήσει πλήρη συνοπτικό πίνακα των εν λόγω όρων και να τον δημοσιεύσει; Εάν ναι, πότε; Εάν όχι, για ποιο λόγο;

Απάντηση του κ. Kinnock εξ ονόματος της Επιτροπής

(6 Οκτωβρίου 1998)

Στο άρθρο 6 του κανονισμού (ΕΟΚ) 3118/93 του Συμβουλίου της 25ης Οκτωβρίου 1993 για τον καθορισμό των όρων υπό τους οποίους γίνονται δεκτοί στις εθνικές οδικές εμπορευματικές μεταφορές σε ένα κράτος μέλος μεταφορείς μη εγκατεστημένοι σάυτό(1) ορίζεται ότι (με την επιφύλαξη της εφαρμογής των κοινοτικών ρυθμίσεων) οι κανονιστικές και διοικητικές διατάξεις που ισχύουν στο κράτος μέλος υποδοχής εφαρμόζονται στους πέντε τομείς που απαριθμούνται στον κανονισμό. Οι πέντε αυτοί τομείς είναι: οι τιμές και οι όροι που διέπουν τη σύμβαση μεταφοράς, το βάρος και οι διαστάσεις οδικών οχημάτων, προϋποθέσεις σχετικά με τη μεταφορά ορισμένων κατηγοριών εμπορευμάτων, ο χρόνος οδήγησης και ανάπαυσης και ο φόρος προστιθέμενης αξίας (ΦΠΑ) στις υπηρεσίες μεταφορών.

Η Επιτροπή γνωρίζει ότι ορισμένοι εθνικοί οργανισμοί εκπονούν, για τα μέλη τους, εκτενείς καταλόγους των εθνικών διατάξεων που ισχύουν σε άλλες χώρες. Για παράδειγμα, ο κατάλογος που εκπόνησε για το 1998 ο ολλανδικός οργανισμός Transport en Logistiek Nederland καλύπτει 49 χώρες.

Δεν θα ήταν σκόπιμο να εκπονεί και να ενημερώνει η Επιτροπή εγχειρίδιο με την εθνική νομοθεσία που ισχύει σε όλους αυτούς τους τομείς, αλλά θα ήταν ενδεχομένως χρήσιμο να συντονιστεί αυτό το έργο από διεθνή οργανισμό οδικών μεταφορών ώστε να αποφευχθεί η καταβολή διπλού κόπου.

(1) ΕΕ L 279 της 12.11.1993.
ΓΡΑΠΤΗ ΕΡΩΤΗΣΗ E-2271/98

υποβολή: Bill Miller (PSE) προς την Επιτροπή

(22 Ιουλίου 1998)

Θέμα: Ειδικός φόρος κατανάλωσης

Θεωρεί η Επιτροπή ότι το σημερινό καθεστώς των ειδικών φόρων κατανάλωσης στα διάφορα κράτη μέλη είναι ικανοποιητικό ή πιστεύει ότι χρειάζεται περαιτέρω συντονισμός στον τομέα αυτό;

Απάντηση του κ. Monti Eξ ονόματος της Επιτροπής

(2 Οκτωβρίου 1998)

Όσον αφορά την εναρμόνιση των συντελεστών και των διαρθρώσεων των ειδικών φόρων κατανάλωσης, το Αξιότιμο Μέλος του Κοινοβουλίου παραπέμπεται στην πρώτη παράγραφο της απάντησης που δόθηκε στη γραπτή ερώτησή του Ε-1898/98(1).

Όσον αφορά το θέμα του συντονισμού σχετικά με τον έλεγχο της διακίνησης αγαθών που υπόκεινται σε ειδικούς φόρους κατανάλωσης, η Επιτροπή πιστεύει ότι απαιτείται μεγαλύτερος συντονισμός και συνεργάζεται στενά με τα κράτη μέλη για την επίτευξη του στόχου αυτού. Σχετικά με το θέμα αυτό, το Αξιότιμο Μέλος του Κοινοβουλίου μπορεί να ανατρέξει στο πρόγραμμα εργασίας της Επιτροπής για το 1998/1999, στο τμήμα που αφορά την καταπολέμηση της απάτης(2), στο οποίο εκτίθεται μια σειρά μέτρων τα οποία προτίθεται να λάβει η Επιτροπή προκειμένου να ενισχυθεί ο συντονισμός.

(1) ΕΕ C 50 της 22.2.1999, σελ. 111.

(2) COM(98)278 τελικό.
ΓΡΑΠΤΗ ΕΡΩΤΗΣΗ E-2867/98

υποβολή: Clive Needle (PSE) προς την Επιτροπή

(28 Σεπτεμβρίου 1998)

Θέμα: Κώδικας δεοντολογίας για τον έλεγχο των εξοπλισμών

Παρά τον κώδικα δεοντολογίας για τον έλεγχο των εξοπλισμών που εγκρίθηκε τον περασμένο Μάϊο, η γερμανική εταιρεία Heckler και Koch υπέγραψε σύμβαση με την τουρκική ΜΚΕΚ βάσει της οποίας η τελευταία ανέλαβε την κατασκευή 200.000 πολεμικών τυφεκίων.

Λαμβανομένων υπόψει των παραβιάσεων των ανθρωπίνων δικαιωμάτων στην Τουρκία είναι σαφές ότι η εν λόγω σύμβαση αντίκειται στον προειρημένο κώδικα δεοντολογίας. Τί μέτρα προτίθεται να λάβει η Επιτροπή επί του θέματος;

Απάντηση του κ. van den Broek εξ ονόματος της Επιτροπής

(5 Νοεμβρίου 1998)

Ο κώδικας δεοντολογίας της Ένωσης όσον αφορά τις εξαγωγές όπλων εγκρίθηκε επισήμως από το Συμβούλιο "Γενικές Υποθέσεις" στις 8 Ιουνίου 1998. Ο εν λόγω κώδικας απαριθμεί ορισμένα κριτήρια τα οποία πρέπει να λαμβάνουν υπόψη τα κράτη μέλη κατά τις πωλήσεις υλικών εξοπλισμού σε τρίτες χώρες. Στα κριτήρια αυτά περιλαμβάνονται, συγκεκριμένα, η τήρηση των διεθνών δεσμεύσεων των κρατών μελών καθώς και η κατάσταση των δικαιωμάτων του ανθρώπου στη χώρα προορισμού. Ο κώδικας δεοντολογίας, ωστόσο, δεν αποτελεί μέσο κοινοτικής πολιτικής, και ως εκ τούτου, σύμφωνα με τους κανόνες της Συνθήκης, η Επιτροπή δεν είναι σε θέση να διασφαλίζει την εφαρμογή του. Στα κράτη μέλη έγκειται η ερμηνεία των κριτηρίων που απαριθμεί ο κώδικας και η αξιολόγηση της εφαρμογής τους στις πωλήσεις όπλων που πραγματοποιούν.